Murray het in 1902 begin met die publikasie van die sendingblad, De Konings­bode. Dit is later deur die algemene sen­dingkommissie oorgeneem. Ná sy aftrede wy Murray sy maandblad, Die oorvloedige lewe, aan geestelike verdieping. Vanaf 1931 was hy verantwoordelik vir die aanbieding van Sondagskoollesse in Die Kerkbode*. Hy was ook betrokke by die vertaling van die Bybel* in Chichewa.
NUWE TESTAMENT. Die woord “testament” kom van die Latyn testamentum wat gebruik is vir die regsdokument van nalatenskap ná afsterwe. Dis ’n foutiewe vertaling deur die Latynse Vulgaat* vir die Griekse diatheke en die Hebreeuse berit wat gebruik is vir ’n verbond* of ooreen­koms, veral tussen Jahwe* en Israel*. Die kerk* aanvaar die laaste 27 boeke van die Bybel* as “Nuwe Testament”. Dit handel oor die ontstaansgeskiedenis van die Chris­tendom* op verskeie plekke, soos oor ’n tydperk van 50 jaar deur verskillende skrywers in Grieks* beskryf. Van die geskrifte is aanvanklik aan apostels* toegeskryf (Matteus*, Johannes*, Paulus*, Jakobus*, Petrus*, Ju­das*) en aan hulle leerlinge (Markus*, Lukas*). Volgens inhoud en literêre vorm word dit verdeel in historiese boeke (die Evangelies* en Handelinge*), leerstellige boeke (die Briewe*) en die apokalips (Open­baring*), of in vier groepe: 1. Sinoptiese* Evangelies en Handelinge; 2. Johannese literatuur; 3. Pauliniese literatuur en 4. Alge­me­ne Briewe.